auxiliærkorps
Auxiliærkorps, (af lat. auxiliaris 'hjælpsom', af auxilium 'hjælp', af augere 'øge, befordre'), hjælpetropper, som en neutral magt stiller til rådighed for en krigsførende magt enten som lejemål eller iht. traktatlige forpligtelser. Danske hjælpetropper var fx 1689-97 stillet til rådighed for Vilhelm 3. (af Oranje), ligesom danske hjælpetropper deltog i Den Spanske Arvefølgekrig 1701-14, i Den Polske Arvefølgekrig 1733-35 og som allierede besættelsestropper i Nordfrankrig 1815-18.